  Майя Бывальцева Удмуртиын 81 семьяез «За любовь и верность» медален пусйизы. 8-тӥ пӧсьтолэзе, Семьялэн, яратонлэн но осконлыклэн нуналазы, мер данъетэз 25 ареслэсь кема ӵошен улэм, пиналъёссэс йӧно будэтэм кузпалъёслы сёто. Со сярысь улосвыл тӧролэн но кивалтэтлэн прес-службазы ивортэ. Сомында ар яратыса но ог-огедлы оскыса улон – со бадӟым шуд гинэ ӧвӧл, со бадӟым уж но. Кузпалъёс ог-огзэс валаны, чиданы дышетско, нылпиоссэс ӵошен будэто. Мон шумпотӥсько, элькунамы сыӵе семьяос трос шуыса. Ваньзэсты та усто праздникен ӟечкыласько но яратон, шуд сӥзисько Татьяна Чуракова, Удмуртиысь мерлыко политикая но ужъя министрТатьяна Чуракова верамъя, таяз арын котькулэсь трос паръёсты пусйыны ӵектӥзы. Медальёсты семьяослэн улон интызыя муниципал кылдытэтъёслэн, министерствоослэн но удысэтъёслэн кивалтӥсьёссы дорын сётъяло, трос калыкез люкатэк. Куд-ог муниципалитетъёсын данъян ужрадъёсты черкъёсын радъяло, кытын ке кузпалъёслэн доразы мыно. Огез пусъем семья – Маргарита Егоровна но Александр Григорьевич Стариковъёс. Соос 67 ар ӵоже артэ вамышъяло ни. Кузпалъёс вань улонзэс тылпу кысон ёзэсын ужазы. Кыкназы фронт мышкын ужасьёс, озьы ик Россиысь МЧС-лэн элькунъя валтӥсь управлениезлэн ветеранъёсыз луо. Егитъёслы атыкай музъемез гажан мылкыд пыӵатон уже мыло-кыдо пырисько. Магсума Назиповна но Исмагил Назипович Абашевъёс ог-огзэс пинал дырысенызы тодо - Юкаменск ёросысь Палагай гуртын вордскизы. Али Глаз ёросысь Коӵышгуртын уло, 2020-тӥ арын 15-тӥ тулыспалэ 60 ар ӵошен улэмзэс пусйизы. Ужан сюрессэс Ильич нимо колхозын кутскизы. Исмагил Назипович механизатор луыса тыршиз, Магсума Назиповна – фельдшер, пудо эмъясь, кунян сюдӥсь вал, ӟеч ужамез понна пӧртэм данъетъёс басьяз. Ӵошен куинь пиналъёссэс будэтӥзы, ваньзы асьсэлэсь семьяоссэс кылдытӥзы ни, анай-атайзылы сизьмы нунокъёс но тямыс правнукъёс кузьмазы. «За любовь и верность» медалез Семьялэн, яратонлэн но осконлыклэн нуналазы 2008-тӥ арысен сётъяло. Та дырлы сое Удмуртиысь 840 пар кузпалъёс басьтӥзы ни. Созэ яке тазэ семьяез пусйыны кичӧлтонэн мер огазеяськонъёс, ужась коллективъёс, муниципал кылдытэтъёс пото Тодэ вайытом, 2019-тӥ арын Удмуртиын 70 кузпалъёсты пусйизы.  Тегъёс: Мерлык Ижкар Удмуртия семья праздникъёс данъетъёс ТатьянаЧуракова 100ар  